राजसूय यज्ञ : परिक्रमा में लगी श्रद्धालुओं की भीड़
मेदिनीनगर | हाउसिंगकॉलोनी में चल रहे राजसूय महायज्ञ में शनिवार को श्रद्धालुओं की भीड़ लगी रही। हवनकुंड पर बैठे यजमानों ने जहां इस यज्ञ में आहुति दी वहीं यज्ञ में शामिल होने पहुंचे हजारों लोगों ने यज्ञ मंडप की परिक्रमा की। परिक्रमा में शामिल होकर भक्तों ने खुद को पुण्य का भागीदार बनाया। यज्ञ अनुष्ठान पूरा होने के बाद काशी, वाराणसी, वृंदावन और चित्रकूट से आए महामंडेश्वर धर्माचार्यों ने अपने प्रवचन से लोगों की भक्ति की तृष्णा को तृप्त किया।
चित्रकूट से आए तुलसी पीठाधीश्वर धर्म चक्रवर्ती जगतगुरू रामानंदाचार्य स्वामी राम भद्राचार्य ने कहा कि यज्ञ से ही मानवता का कल्याण संभव है। उन्होंने कहा कि यज्ञ सनातन धर्म का परम अनुष्ठान है। इसके पूर्व काशी से पधारे परम पूज्य राजर्षि गांगेय हंस विश्वामित्र जी महाराज ने कहा कि यह पावन भूमि राजसूय यज्ञ से और भी समृद्ध हो जाएगी।
इस अवसर पर राजसूय यज्ञ के मार्गदर्शक प्रज्ञा पीठाधीश्वर परमानंद गिरी जी महाराज, यज्ञाचार्य परम पूज्य काली पीठाधीश्वर श्रीकेशवानंद जी महाराज, पंडित विष्णुदेव शास्त्री, साध्वी विभानंद गिरी के अलावा पूर्व मंत्री केएन त्रिपाठी, ज्ञानचंद पांडेय, बलराम पांडेय, विभाकर पांडेय मनेाज सिंह आदि मौजूद थे।
यज्ञ में हवन करने के लिऐ बैठे श्रद्धालु।
यज्ञ मंडप की फेरी लगाते श्रद्धालु।
hin_Deva hin_Deva hin_Deva awa_Deva hin_Deva hin_Deva